## La Biblioteca Pública Azorín d’Alacant organitza la I Setmana Cultural de Cinema en col·laboració amb Ciutat de la Llum

*** Esta activitat se celebrarà del 14 al 21 de febrer amb xarrades-col·loqui i exposicions amb cartells de cinema i material bibliogràfic i audiovisual
* La biblioteca acull fins al mes de maig una nova edició de ‘Iaios: memòria viva’ per a impulsar la recuperació de la tradició oral**

La Biblioteca Pública Azorín d’Alacant (BPEA), dependent de la Conselleria d’Educació, Cultura, Universitats i Ocupació, organitza la I Setmana Cultural del Cine, que se celebrarà del 14 al 21 de febrer.

Esta activitat està organitzada en col·laboració amb Ciutat de la Llum i forma part de l’agenda cultural prevista per la biblioteca alacantina per al primer semestre de 2025.

La setmana del cine començarà el divendres 14 de febrer a les 18:00 hores amb una xarrada-col·loqui sobre ‘La música en el cine’ a càrrec d’Israel Gil Pérez, màster en Estudis de Cinema i Audiovisual Contemporanis per la Universitat Pompeu Fabra de Barcelona.

El dimecres 19 de febrer, també a les 18:00 hores, Fermín Crespo, director general de Ciutat de la Llum, oferirà la xarrada ‘Ciutat de la llum: 2024, un any de cine’, en la qual parlarà sobre els projectes cinematogràfics nacionals i internacionals impulsats durant el passat exercici, així com les perspectives per a este 2025.

Finalment, el divendres 21 de febrer el crític de cine Antonio Sempere dirigirà un col·loqui en el qual es parlarà sobre ‘Els imprescindibles del cine que ve: els possibles Goya del 2026’.

De manera complementària durant tota la setmana la Biblioteca Pública Azorín acollirà diverses exposicions temporals sobre cartells de cine rodats en la Ciutat de la Llum i material bibliogràfic i audiovisual relacionat amb el cine procedent dels fons propis de la Biblioteca.

Amb este cicle, la Biblioteca Azorín inaugura la nova imatge de la sala de conferències del centre.

**‘Iaios: memòria viva’**

D’altra banda, entre les activitats previstes per la Biblioteca Azorín per a este començament d’any cal destacar també el projecte ‘Iaios: memòria viva’, una iniciativa del grup ‘Que viene el lobo’ en col·laboració amb la BPEA que té com a objectiu la recuperació de la tradició oral.

Així, a través d’este projecte, els escolars de la comarca de l’Alacantí poden gaudir dels contes i cançons populars que s’han transmés de manera oral de generació en generació i que estan en risc de desaparéixer.

Esta activitat, que va començar el mes de gener passat, es prolongarà fins a maig i durant estos cinc mesos està prevista l’organització de diverses sessions setmanes en les quals participaran un total de 2.115 xiquets i xiquetes de 17 col·legis d’Alacant.

A més, en estes sessions els escolars també coneixeran com és la biblioteca més gran de la capital alacantina i el treball que es fa en esta, així es contribuïx a fomentar la lectura entre els més xicotets.

Fecha: 12/02/2025